6 พรรคการเมืองลงนามสัตยาบัน! หยุดสืบทอดอำนาจ คสช.-หลังรวบครบ 255 เสียง
6 พรรคการเมืองลงนามสัตยาบัน! หยุดสืบทอดอำนาจ คสช.-หลังรวมได้กว่า 255 เสียง
27 มี.ค. 2562

ผู้สื่อข่าวรายงานว่า วันนี้(27 มี.ค.62) 6 พรรคการเมือง ประกอบด้วย พรรคเพื่อไทย, พรรคอนาคตใหม่, พรรคเสรีรวมไทย, พรรคประชาชาติ, พรรคเพื่อชาติ และพรรคพลังปวงชนไทย ซึ่งได้รวบรวมเสียงในสภาผู้แทนราษฎรเกินกว่า 255 เสียง ร่วมลงนามสัตยาบันเพื่อหยุดยั้งการสืบทอดอำนาจของคณะรักษาความสงบแห่งชาติ (คสช.)
อย่างไรก็ดี สำหรับพรรคเศรษฐกิจใหม่ โดยนายมิ่งขวัญ แสงสุวรรณ หัวหน้าพรรค ไม่ได้เดินทางมาร่วมลงนามสัตยาบันในวันนี้ เนื่องจากติดภารกิจ แต่ได้แสดงจุดในการเข้าร่วมการหยุดยั้งการสืบทอดอำนาจของ คสช.
ขณะที่วานนี้(26 มี.ค.)  นายมิ่งขวัญ แสงสุวรรณ์ หัวหน้าพรรคเศรษฐกิจใหม่ ซึ่งขณะนี้ได้ที่นั่งในสภา 6 เสียง ได้โพสต์เคลื่อนไหวล่าสุดผ่านเฟซบุ๊ก มิ่งขวัญ แสงสุวรรณ์ พรรคเศรษฐกิจใหม่ ย้ำว่า “ผมเป็นคนรักษาคำพูดและจุดยืนทางการเมือง” โดยก่อนหน้านี้ นายมิ่งขวัญ ได้ประกาศจุดยืนการเมืองไว้ว่า ไม่ขอร่วมงานพรรคพลังประชารัฐ แต่ถ้าฝั่งประชาธิปไตยทุจริต ก็พร้อมจะถอนตัวทันที
หลังจากโพสต์ข้อความดังกล่าวได้ไม่นาน มีคนกดไลค์และให้กำลังใจจำนวนมาก ทั้งนี้ นายมิ่งขวัญ กล่าวถึงจุดยืนทางการเมืองหลายครั้งบนเวทีดีเบต ยืนยันว่า พรรคเศรษฐกิจใหม่ อยู่ฝั่งประชาธิปไตย และไม่เห็นด้วยกับการสืบทอดอำนาจอย่างแน่นอน